CELEX: 32011D0076
Language: mt
Date: 2011-02-02 00:00:00
Title: 2011/76/UE: Deċiżjoni tal-Kummissjoni tat- 2 ta’ Frar 2011 dwar l-awtorizzazzjoni għat-tqegħid fis-suq ta’ Kitin-glukanu minn Aspergillus niger bħala ingredjent ġdid tal-ikel skont ir-Regolament (KE) Nru 258/97 tal-Parlament Ewropew u tal-Kunsill (notifikata bid-dokument numru C(2011) 480)

3.2.2011   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 29/34
            
         DEĊIŻJONI TAL-KUMMISSJONI
   tat-2 ta’ Frar 2011
   dwar l-awtorizzazzjoni għat-tqegħid fis-suq ta’ Kitin-glukanu minn Aspergillus niger bħala ingredjent ġdid tal-ikel skont ir-Regolament (KE) Nru 258/97 tal-Parlament Ewropew u tal-Kunsill
   (notifikata bid-dokument numru C(2011) 480)
   (It-test bil-Franċiż biss huwa awtentiku)
   (2011/76/UE)
   Il-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (KE) Nru 258/97 tal-Parlament Ewropew u tal-Kunsill tas-27 ta’ Jannar 1997 dwar l-ikel il-ġdid u l-ingredjenti tal-ikel il-ġdid (1), u b’mod partikolari l-Artikolu 7 tiegħu,
   Billi:
   
               (1)
            
            
               Fil-15 ta’ Jannar 2008 il-kumpanija Kitozyme SA għamlet talba lill-awtoritajiet kompetenti tal-Belġju biex tqiegħed il-Kitin-glukanu minn Aspergillus niger fis-suq bħala ingredjent ġdid tal-ikel.
            
         
               (2)
            
            
               Fil-5 ta’ Novembru 2008, il-korp kompetenti għall-valutazzjoni tal-ikel tal-Belġju ħareġ l-ewwel rapport ta’ valutazzjoni tiegħu. F’dak ir-rapport wasal għall-konklużjoni li kienet meħtieġa valutazzjoni addizzjonali.
            
         
               (3)
            
            
               Il-Kummissjoni għaddiet ir-rapport ta’ valutazzjoni inizjali lill-Istati Membri kollha fit-12 ta’ Marzu 2009. Xi Stati Membri ressqu kummenti addizzjonali.
            
         
               (4)
            
            
               Għalhekk l-Awtorità Ewropea dwar is-Sigurtà fl-Ikel (l-EFSA) ġiet ikkonsultata fis-27 ta’ Awwissu 2009.
            
         
               (5)
            
            
               Fid-9 ta’ Lulju 2010, l-EFSA (il-Bord dwar il-Prodotti Djetetiċi, in-Nutrizzjoni u l-Allerġiji) fl-“Opinjoni Xjentifika dwar is-sikurezza ta’ ‘Kitin-Glukanu” bħala ingredjent ġdid tal-ikel’ (2) waslet għall-konklużjoni li l-Kitin-glukanu minn Aspergillus niger kien sikur taħt il-kundizzjonijiet proposti tal-użu u l-livell proposti ta’ teħid.
            
         
               (6)
            
            
               Fuq il-bażi tal-valutazzjoni xjentifika, ġie stabbilit li l-Kitin-glukanu minn Aspergillus niger huwa konformi mal-kriterji stipulati fl-Artikolu 3(1) tar-Regolament (KE) Nru 258/97.
            
         
               (7)
            
            
               Il-miżuri stipulati f’din id-Deċiżjoni huma konformi mal-opinjoni tal-Kumitat Permanenti għall-Katina Alimentari u s-Saħħa tal-Annimali,
            
         ADOTTAT DIN ID-DEĊIŻJONI:
   Artikolu 1
   Il-Kitin-glukanu mill-Aspergillus niger kif speċifikat fl-Anness jista’ jitqiegħed fis-suq fl-Unjoni bħala ingredjent ġdid tal-ikel li għandu jintuża fis-supplimenti tal-ikel b’doża massima ta’ 5 g kuljum.
   Artikolu 2
   L-isem ta’ Kitin-glukanu minn Aspergillus niger awtorizzat b’din id-Deċiżjoni fuq it-tikkettar tal-oġġett tal-ikel li jikkontjeni lilu għandu jkun “Kitin-glukanu minn Aspergillus niger”.
   Artikolu 3
   Din id-Deċiżjoni hija indirizzata lil Kitozyme SA, Rue Haute Claire, 4, Parc Industriel des Hauts-Sarts, Zone 2, 4040 Herstal, Belgium.
   
      Magħmul fi Brussell, it-2 ta’ Frar 2011.
      
         
            Għall-Kummissjoni
         
         John DALLI
         
            Membru tal-Kummissjoni
         
      
   
   
      (1)  ĠU L 43, 14.2.1997, p. 1.
   
      (2)  EFSA Journal 2010; 8(7): 1687.
   
      ANNESS
      
         SPEĊIFIKAZZJONIJIET TA' KITIN-GLUKANU MILL-MIĊELJU ASPERGILLUS NIGER
         
      
      
         Deskrizzjoni:
      
      Il-Kitin-glukanu jinkiseb mill-miċelju tal-Aspergillus niger, huwa trab isfar ċar, mingħajr riħa u ġieri. Għandu kontenut ta' materja niexfa ta' 90 % jew aktar.
      Il-Kitin-glukanu huwa magħmul l-biċċa l-kbira minn żewġ polisakkaridi:
      
                  —
               
               
                  il-Kitin, magħmul minn unitajiet li jirrepetu rwieħhom ta' N-aċetil-D-glukosamin (CAS nr.: 1398-61-4);
               
            
                  —
               
               
                  il-beta(1,3)-glukanu, magħmul minn unitajiet li jirrepetu rwieħhom ta' D-glukożju (CAS nr.: 9041-22-9).
               
            
                  Speċifikazzjoni ta' apos; Kitin-glukanu minn Aspergillus niger
                  
               
            
                  Telf fit-tnixxif
               
               
                  ≤ 10 %
               
            
                  Kitin-Glukanu
               
               
                  ≥ 90 %
               
            
                  Proporzjon ta' Kitin u Glukanu
               
               
                  30:70 għal 60:40
               
            
                  Irmied
               
               
                  ≤ 3 %
               
            
                  Lipidi
               
               
                  ≤ 1 %
               
            
                  Proteini
               
               
                  ≤ 6 %